CELEX: 32021R1319
Language: lv
Date: 2021-08-09 00:00:00
Title: Komisijas Īstenošanas regula (ES) 2021/1319 (2021. gada 9. augusts), ar ko atļauj mainīt jaunā pārtikas produkta “koriandra (Coriandrum sativum) sēklu eļļa” specifikācijas un groza Īstenošanas regulu (ES) 2017/2470 (Dokuments attiecas uz EEZ)

10.8.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 286/12
               
            
         KOMISIJAS ĪSTENOŠANAS REGULA (ES) 2021/1319
         (2021. gada 9. augusts),
         ar ko atļauj mainīt jaunā pārtikas produkta “koriandra (Coriandrum sativum) sēklu eļļa” specifikācijas un groza Īstenošanas regulu (ES) 2017/2470
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2015/2283 (2015. gada 25. novembris) par jauniem pārtikas produktiem un ar ko groza Eiropas Parlamenta un Padomes Regulu (ES) Nr. 1169/2011 un atceļ Eiropas Parlamenta un Padomes Regulu (EK) Nr. 258/97 un Komisijas Regulu (EK) Nr. 1852/2001 (1), un jo īpaši tās 12. pantu,
         tā kā:
         
                     (1)
                  
                  
                     Regulā (ES) 2015/2283 noteikts, ka Savienības tirgū drīkst laist tikai tādus jaunus pārtikas produktus, kas ir atļauti un iekļauti Savienības sarakstā.
                  
               
                     (2)
                  
                  
                     Ievērojot Regulas (ES) 2015/2283 8. pantu, ir pieņemta Komisijas Īstenošanas regula (ES) 2017/2470 (2), ar ko izveido Savienības sarakstu, kurā uzskaitīti atļautie jaunie pārtikas produkti.
                  
               
                     (3)
                  
                  
                     Komisijas Īstenošanas lēmums 2014/155/ES (3) atbilstīgi Eiropas Parlamenta un Padomes Regulai (EK) Nr. 258/97 (4) atļauj laist Savienības tirgū koriandra (Coriandrum sativum) sēklu eļļu kā jaunu pārtikas produktu sastāvdaļu, kas izmantojama uztura bagātinātājos.
                  
               
                     (4)
                  
                  
                     2017. gada oktobrī uzņēmums Ovalie Innovation (“iesniedzējs”) saskaņā ar Regulas (EK) Nr. 258/97 5. pantu informēja Komisiju par savu nodomu laist tirgū neapstrādātu koriandra (Coriandrum sativum) sēklu eļļu kā jaunu pārtikas produktu sastāvdaļu. Līdz ar to iesniedzējs saskaņā ar Regulas (EK) Nr. 258/97 3. panta 4. punktu iesniedza Īrijas kompetentās iestādes ziņojumu, kurā, pamatojoties uz iesniedzēja sagādātajiem zinātniskajiem pierādījumiem, secināts, ka koriandra (Coriandrum sativum) sēklu eļļa ir būtībā līdzvērtīga koriandra sēklu eļļai, kas atļauta ar Īstenošanas lēmumu 2014/155/ES.
                  
               
                     (5)
                  
                  
                     Ar Komisijas Īstenošanas regulu (ES) 2019/456 (5) un Komisijas Īstenošanas regulu (ES) 2019/2165 (6) jaunā pārtikas produkta – koriandra (Coriandrum sativum) sēklu eļļas – specifikācijās tika atļauts zemāko pārziepošanas skaitli samazināt no 186 mg KOH/g uz 179 mg KOH/g, bet minimālo oleīnskābes koncentrāciju – no 8,0 % uz 7,0 %.
                  
               
                     (6)
                  
                  
                     2021. gada 12. janvārī iesniedzējs saskaņā ar Regulas (ES) 2015/2283 10. panta 1. punktu Komisijai iesniedza jaunā pārtikas produkta – koriandra (Coriandrum sativum) sēklu eļļas – specifikāciju grozīšanas pieteikumu. Iesniedzējs lūdza koriandra sēklu eļļas maksimālo skābes skaitli no Savienības jauno pārtikas produktu sarakstā norādītajiem 2,5 mg KOH/g eļļas palielināt uz ≤ 3,5 mg KOH/g eļļas un krāsas aprakstu no “iedzeltenas krāsas” mainīt uz “dzeltenīgu līdz brūnu krāsu”.
                  
               
                     (7)
                  
                  
                     Savu lūgumu iesniedzējs pamatoja ar to, ka izmaiņas vajadzīgas, lai atspoguļotu koriandra sēklu eļļas izskata un brīvo taukskābju koncentrācijas dabīgās variācijas, kas tiek mērītas, no koriandra (Coriandrum sativum) sēklām iegūto eļļu titrējot ar kālija hidroksīdu (KOH).
                  
               
                     (8)
                  
                  
                     Komisija uzskata, ka Eiropas Pārtikas nekaitīguma iestādei (“Iestāde”) nav nepieciešams saskaņā ar Regulas (ES) 2015/2283 10. panta 3. punktu izvērtēt ierosināto specifikāciju izmaiņu nekaitīgumu. Arī palielināts no 2,5 mg uz ≤ 3,5 mg KOH/g eļļas, koriandra sēklu eļļā pieļaujamās skābes skaitlis ir salīdzināms ar tādu citu parasto pārtikas eļļu skābuma skaitļiem, kam ir sena nekaitīga patēriņa vēsture, un ir zemāks par 4,0 mg KOH/g robežvērtību, ko attiecībā uz pārtikas taukiem un eļļām noteikusi apvienotā ANO Pārtikas un lauksaimniecības organizācijas un Pasaules Veselības organizācijas Pārtikas standartu programma “Codex Alimentarius” (“FAO/PVO Pārtikas kodekss”) (7). Uz šāda pamata un lai nodrošinātu konsekvenci ar FAO/PVO Pārtikas kodeksu, Komisija uzskata, ka arī koriandra sēklu eļļas skābes skaitļa robežvērtībai būtu jābūt 4,0 mg/KOH/g. Ierosinātās specifikāciju izmaiņas, kas atspoguļo eļļas fizisko izskatu, atbilst dabīgajām izskata variācijām, kādas novērojamas praktiski ar visām pārtikas eļļām, un neietekmē tās nekaitīgumu un uzturvērtību.
                  
               
                     (9)
                  
                  
                     Ierosinātās koriandra (Coriandrum sativum) sēklu eļļas skābes skaitļa un fiziskā izskata apraksta izmaiņas neietekmē Iestādes veiktā nekaitīguma novērtējuma secinājumus (8), uz kuru pamata dota sākotnējā atļauja. Tāpēc ir lietderīgi jaunā pārtikas produkta – koriandra (Coriandrum sativum) sēklu eļļas – specifikācijas grozīt, tajās iekļaujot ierosināto skābes skaitli un mainot eļļas fizisko aprakstu.
                  
               
                     (10)
                  
                  
                     Pieteikumā sniegtā informācija ir pietiekama, lai konstatētu, ka ierosinātās izmaiņas jaunā pārtikas produkta – koriandra (Coriandrum sativum) sēklu eļļas – specifikācijās atbilst Regulas (ES) 2015/2283 12. panta prasībām.
                  
               
                     (11)
                  
                  
                     Tāpēc Īstenošanas regulas (ES) 2017/2470 pielikums būtu attiecīgi jāgroza.
                  
               
                     (12)
                  
                  
                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Savienības atļauto pārtikas produktu sarakstu, kas paredzēts Regulas (ES) 2015/2283 6. pantā un iekļauts Īstenošanas regulas (ES) 2017/2470 pielikumā, attiecībā uz jauno pārtikas produktu “koriandra (Coriandrum sativum) sēklu eļļa” groza saskaņā ar šīs regulas pielikumu.
         
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 9. augustā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 327, 11.12.2015., 1. lpp.
         
         
            (2)  Komisijas Īstenošanas regula (ES) 2017/2470 (2017. gada 20. decembris), ar ko saskaņā ar Eiropas Parlamenta un Padomes Regulu (ES) 2015/2283 izveido jauno pārtikas produktu Savienības sarakstu (OV L 351, 30.12.2017., 72. lpp.).
         
            (3)  Komisijas Īstenošanas lēmums 2014/155/ES (2014. gada 19. marts), ar ko atbilstīgi Eiropas Parlamenta un Padomes Regulai (EK) Nr. 258/97 atļauj laist tirgū koriandra sēklu eļļu kā jaunu pārtikas produktu sastāvdaļu (OV L 85, 21.3.2014., 13. lpp.).
         
            (4)  Eiropas Parlamenta un Padomes Regula (EK) Nr. 258/97 (1997. gada 27. janvāris), kas attiecas uz jauniem pārtikas produktiem un jaunām pārtikas produktu sastāvdaļām (OV L 43, 14.2.1997., 1. lpp.).
         
            (5)  Komisijas Īstenošanas regula (ES) 2019/456 (2019. gada 20. marts), ar ko atbilstoši Eiropas Parlamenta un Padomes Regulai (ES) 2015/2283 koriandra Coriandrum sativum sēklu eļļai kā jaunam pārtikas produktam atļauj mainīt specifikācijas un groza Komisijas Īstenošanas regulu (ES) 2017/2470 (OV L 79, 21.3.2019., 13. lpp.
            ).
         
         
            (6)  Komisijas Īstenošanas Regula (ES) 2019/2165 (2019. gada 17. decembris), ar ko atbilstoši Eiropas Parlamenta un Padomes Regulai (ES) 2015/2283 koriandra (Coriandrum sativum) sēklu eļļai kā jaunam pārtikas produktam atļauj mainīt specifikācijas un groza Komisijas Īstenošanas regulu (ES) 2017/2470 (OV L 328, 18.12.2019., 81. lpp.).
         
            (7)  CODEX STAN 19-1981, Rev. 2 – 1999.
         
            (8)  EFSA Journal 2013;11(10):3422.
      
      
         
            PIELIKUMS
            Īstenošanas regulas (ES) 2017/2470 pielikuma 2. tabulā (Specifikācijas) ierakstu “Koriandra (Coriandrum sativum) sēklu eļļa” aizstāj ar šādu:
            
               
                           “Atļautais jaunais pārtikas produkts
                        
                        
                           Specifikācijas
                        
                     
                           Koriandra (Coriandrum sativum) sēklu eļļa
                        
                        
                           Apraksts/definīcija
                           Koriandra sēklu eļļa ir taukskābju glicerīdus saturoša eļļa, ko iegūst no koriandra (Coriandrum sativum L.) sēklām.
                           Dzeltenīgā līdz brūnā krāsā; maiga garša
                           
                              CAS Nr. 8008-52-4
                           Taukskābju sastāvs
                           Palmitīnskābe (C16:0): 2–5 %
                           Stearīnskābe (C18:0): < 1,5 %
                           Petroselīnskābe (cis-C18:1(n-12)): 60–75 %
                           Oleīnskābe (cis-C18:1(n-9)): 7–15 %
                           Linolskābe (C18:2): 12–19 %
                           α-linolskābe (C18:3): < 1,0 %
                           Transtaukskābes: ≤ 1,0 %
                           Tīrība
                           Refrakcijas koeficients (20 °C): 1,466–1,474
                           Skābes skaitlis: ≤ 4 mg KOH/g
                           Peroksīda skaitlis (PV): ≤ 5,0 meq/kg
                           Joda skaitlis: 88–110 vienības
                           Pārziepošanas skaitlis: 179–200 mg KOH/g
                           Nepārziepjojamā viela: ≤ 15 g/kg”